**Ministru kabineta noteikumu projekta „Kārtība, kādā atsavināma publiskas personas manta” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2011.gada 1.janvārī stājies spēkā Saeimā 2010.gada 21.oktobrī pieņemtais likums „Grozījumi Valsts un pašvaldību mantas atsavināšanas likumā”. Ņemot vērā to, ka dažas Valsts un pašvaldību mantas atsavināšanas likuma normas, kuras paredz deleģējumu Ministru kabinetam izdot attiecīgus Ministru kabineta noteikumus, izteiktas jaunā redakcijā, *nepieciešams pār izdot jaunā redakcijā Ministru kabineta 2006.gada 30.maija noteikumus Nr.425 „Kārtība, kādā atsavināma valsts un pašvaldību manta”* un Ministru kabineta 2010.gada 23.februāra noteikumus Nr.164  „Noteikumi par kārtību, kādā iestāde izvēlas piedāvājumu valsts vai pašvaldības kustamās mantas maiņai, un gadījumiem, kuros var nenoskaidrot valsts iestāžu vajadzību pēc citām valsts iestādēm nevajadzīgās kustamās mantas”. |
| 2. | Pašreizējā situācija un problēmas | Pašreiz spēkā esošo Ministru kabineta 2006.gada 30.maija noteikumu Nr.425 „Kārtība, kādā atsavināma valsts un pašvaldību manta” un Ministru kabineta 2010.gada 23.februāra noteikumu Nr.164 „Noteikumi par kārtību, kādā iestāde izvēlas piedāvājumu valsts vai pašvaldības kustamās mantas maiņai, un gadījumiem, kuros var nenoskaidrot valsts iestāžu vajadzību pēc citām valsts iestādēm nevajadzīgās kustamās mantas” normas attiecas tikai uz valsts un pašvaldību mantas atsavināšanu, tie neattiecas uz citu atvasinātu publisku personu, piemēram, augstskolu, mantas atsavināšanu.  Pašreiz spēkā esošā tiesiskā regulējuma:   1. Atsavināšana ir apgrūtināta situācijās, kad uz publiskai personai piederoša vai piekrītoša zemesgabala ir divi vai vairāki patstāvīgi ēku īpašnieki, kas pieder dažādiem īpašniekiem. Praksē problēmas rada notariāli apliecinātas vienošanās nepieciešamība, jo ēku īpašnieki atsakās notariāli vienoties. 2. Šobrīd ir laikietilpīga valsts iestāžu vajadzību noskaidrošanas procedūra attiecībā uz kustamo mantu, ko nepieciešams vienkāršot. |
| 3. | Saistītie politikas ietekmes novērtējumi un pētījumi | Nav attiecināms |
| 4. | Tiesiskā regulējuma mērķis un būtība | Ministru kabineta noteikumu projekta (turpmāk – MK noteikumu projekts) mērķis ir nodrošināt likumā Ministru kabinetam doto uzdevumu izpildi.  Ministru kabineta noteikumu normas atbilstoši grozījumiem likumā tiks attiecinātas uz viesām atvasinātajām personām, ne tikai pašvaldībām.  Lai uzlabotu atsavināšanas regulējumu gadījumiem, kad uz publiskai personai piederoša vai piekrītoša zemesgabala ir divi vai vairāki patstāvīgi ēku īpašnieki, kas pieder dažādiem īpašniekiem, paredzēts, ka, ja uz zemesgabala ir divi vai vairāki patstāvīgi ēku īpašumi, kas pieder dažādiem īpašniekiem:  1) kuri savas īpašuma tiesības ir nostiprinājuši zemesgrāmatā, atsavināšanas ierosinājumam pievieno notariāli apliecinātu vienošanos par to, kādās domājamās daļās katrs īpašnieks iegūst zemesgabalu vai Valsts zemes dienesta izziņu par zemesgabala sadalījumu domājamās daļās kopā ar kāda no ēku īpašniekiem notariāli apliecinātu atteikumu slēgt šādu vienošanos;  2) no kuriem tikai viens savas īpašuma tiesības ir nostiprinājis zemesgrāmatā un iesniedzis atsavināšanas ierosinājumu, atsavināšanas ierosinājumam pievieno Valsts zemes dienesta izziņu par zemesgabala sadalījumu domājamās daļās;  3) no kuriem daži ēku īpašnieki savas īpašuma tiesības ir nostiprinājuši zemesgrāmatā, izņemot 2.punktā minēto gadījumu, atsavināšanas ierosinājumam pievieno notariāli apliecinātu vienošanos par to, kādās domājamās daļās katrs īpašnieks iegūst zemesgabalu, paredzot, ka zemesgrāmatā neierakstītajām ēkām tiek rezervēta tām piekrītoša, proporcionāla zemesgabala domājamā daļa, pamatojoties uz Valsts zemes dienesta izdotu izziņu par zemesgabala sadalījumu domājamās daļās, vai Valsts zemes dienesta izziņu par zemesgabala sadalījumu domājamās daļās kopā ar kāda no ēku īpašniekiem, kurš savas īpašuma tiesības ir nostiprinājis zemesgrāmatā, notariāli apliecinātu atteikumu slēgt šādu vienošanos.  MK noteikumu projekts papildināts ar diviem nosacījumiem, kad nekustamā īpašuma atsavināšanu atsaka, t.i.,  1) ja Ministru kabinets vai atvasinātas publiskas personas lēmējinstitūcija par publiskas personas mantu ir pieņēmusi lēmumu par pamatotu atsavināšanas ierosinājuma atteikumu (neierobežojot to tikai ar nepieciešamību nodrošināt publisko funkciju). Šādu normu, piemēram, piemēro situācijā, kad publiskai personai un privātpersonai kopīpašumā ir ēka Rīgas vēsturiskajā centrā un šis objekts ir rentabls, kā rezultātā publiskai personai finansiāli izdevīgāk ir īpašuma tiesības uz kopīpašuma daļu saglabāt, nevis atsavināt kopīpašniekam;  2) atsavināšanas ierosinājumu iesniegusi persona, kura ir norādīta Likuma 4.panta ceturtās daļas 3.un 4.apakšpunktā, bet visas zemesgrāmatā ierakstītās ēkas (būves) dabā neeksistē.  Ņemot vērā to, ka šobrīd nav regulējuma, kā rīkoties, ja persona vēlas precizēt vai apstrīdēt nekustamā īpašuma vērtību, noteikumu projektā paredzēts, ka atsavināšanas process tiek apturēts, ja persona ir vērsusies biedrībā „Latvijas Īpašumu Vērtētāju Asociācija”. Vienlaikus MK noteikumu projektā noteikts, ka publiskas personas nekustamā īpašuma atsavināšanas ierosinājumu atsaka, ja nekustamais īpašuma atrodas teritorijās, kur atsavināšana ir aizliegta ar likumiem. Tiesību norma paredz, ka atsavināšanas ierosinājums ir atsakāms arī gadījumos, ja atsavināmais nekustamais īpašums atrodas teritorijās, kurām saskaņā ar likumiem vides aizsardzības jomā (*Vides aizsardzības likums, Aizsargjoslu likums, likums „Par īpaši aizsargājamām dabas teritorijām” u.c.*) ir noteikts īpašs statuss un kurās atsavināšana ir aizliegta.  MK noteikumu projektā (3.punkts) ir noteikts, ka, iesniedzot nekustamā īpašuma atsavināšanas ierosinājumu, fiziskajai personai ierosinājumā, cita starpā, jānorāda atsavināšanas ierosinātāja vārdu, uzvārdu, personas kodu un pilsonību. Šajā gadījumā personas datu iegūšana notiek ar datu subjekta piekrišanu. Tie nepieciešami, jo lēmumā un pirkuma līgumā ir jānorāda precīzi personas dati. Ja persona pārrakstot tos būs kļūdījusies, lēmums un pirkuma līgums būs jālabo un tas aizkavēs īpašuma tiesību nostiprināšanu zemesgrāmatā uz pircēja vārda. Uz pirkuma līguma parakstīšanas brīdi Pilsonības un migrācijas lietu pārvaldes datu bāzē (*meklēšanas kritēriju ievade tikai pēc personas koda*) tiek pārbaudīta personas rīcībspēja.  MK noteikumu projekta 12.punktā ir noteikts, ka, lai noskaidrotu, vai atsavināmais valsts nekustamais īpašums nav nepieciešams citai valsts iestādei, valsts kapitālsabiedrībai vai atvasinātas publiskas personas vai to iestādes funkciju nodrošināšanai, izņemot šo noteikumu 11.1.apakšpunktā minēto gadījumu, *ministrijas* noteiktā kārtībā iesniedz izsludināšanai Valsts sekretāru sanāksmē Ministru kabineta rīkojuma projektu par valsts nekustamā īpašuma atsavināšanu. Ja divu nedēļu laikā pēc Ministru kabineta rīkojuma projekta izsludināšanas Valsts sekretāru sanāksmē valsts iestādes, valsts kapitālsabiedrības vai atvasinātas publiskas personas vai to iestādes nepieprasa rīkojuma projektā minēto nekustamo īpašumu valsts pārvaldes funkciju nodrošināšanai saskaņā ar Valsts pārvaldes iekārtas likumu, to var atsavināt Likumā noteiktajā kārtībā. Saskaņā ar Publiskas personas mantas atsavināšanas likuma 9.panta pirmo daļu valsts nekustamā īpašuma atsavināšanu organizē valsts akciju sabiedrība "Valsts nekustamie īpašumi", izņemot šā panta 1.1, 1.2 un 1.3 daļā minētos gadījumus.  Savukārt MK noteikumu projekta 11.2.apakšpunktā noteikts, ka valsts akciju sabiedrība „Valsts nekustamie īpašumi” (izņemot šo noteikumu 11.1.apakšpunktā minētos gadījumus) noteiktā kārtībā sagatavo Ministru kabineta rīkojuma projektu par valsts nekustamās mantas nodošanu atsavināšanai vai pamatotu atsavināšanas ierosinājuma atteikumu.  MK noteikumu projekta 12.punkts, atšķirībā no iepriekš spēkā esošā tiesiskā regulējuma ir redakcionāli precizēts, paredzot citām ministrijām iespēju sagatavot Ministru kabineta rīkojuma projektu par rīcību ar valsts nekustamo īpašumu laikā, kad valsts akciju sabiedrība „Valsts nekustamie īpašumi” ir sagatavojusi Ministru kabineta rīkojuma projektu par attiecīgā nekustamā īpašuma nodošanu atsavināšanai, un uz to piesakās cita valsts iestāde vai atvasināta publiskā persona, kā arī ministrijām ir paredzēta iespēja arī citos gadījumos sagatavot Ministru kabineta rīkojuma projektu par rīcību ar savā valdījumā esošu nekustamo īpašumu. Šādā veidā netiek pārkāpta Civillikumā noteiktā valdītāja faktiskās varas pār lietu prezumpcija.  Lai uzlabotu kustamas mantas atsavināšanas procesu, MK noteikumu projektā paredzēts, ka, ministrijas noskaidro tās padotībā esošo iestāžu vajadzības pēc ministrijas, tās padotībā esošas iestādes vai kapitālsabiedrības valdījumā esošās nevajadzīgās valsts kustamās mantas un nodod šo mantu bez atlīdzības tās padotībā esošām iestādēm šādā kārtībā, proti, ja mantu vienlaikus pieprasa vairākas padotībā esošas iestādes, to nodod tai iestādei, kurai tā nepieciešama tās tiešo funkciju nodrošināšanai. Savukārt, ja mantu vienlaikus pieprasa vairākas padotībā esošas iestādes to tiešo funkciju nodrošināšanai, jautājumu par mantas nodošanu atrisina pēc izlozes principa. Ja uz ministrijas, tās padotībā esošas iestādes vai kapitālsabiedrības valdījumā vai turējumā esošo nevajadzīgo valsts kustamo mantu nav pieteikusies neviena ministrijas padotībā esoša iestāde, lai noskaidrotu citu valsts iestāžu un atvasinātu publisku personu vai to iestāžu vajadzību pēc ministrijas, tās padotībā esošas iestādes vai kapitālsabiedrības valdījumā vai turējumā esošās nevajadzīgās valsts kustamās mantas (tajā skaitā valsts dzīvās kustamās mantas), ministrija, tās padotībā esoša iestāde vai kapitālsabiedrība informāciju par nevajadzīgo valsts kustamo mantu, norādot tās apjomu, bilances vērtību, tehnis­ko stāvokli un tehnisko aprakstu atkarībā no mantas veida, bez maksas publicē valsts akciju sabiedrības „Valsts nekustamie īpašumi” mājas lapā internetā.  Tādējādi iestādēm pēc 2011.gada 1.jūlija nevajadzēs gatavot attiecīgus informatīvos ziņojumus un iesniegt tos Valsts sekretāru sanāksmē, bet informāciju ievadīt valsts akciju sabiedrības „Valsts nekustamie īpašumi” mājas lapā. Turklāt šādā veidā process būs arī pārredzamāks, informācija būs atrodama vienuviet un ieinteresētā iestāde varēs sekot līdzi procesam un būt savlaicīgi informētai par to, ka piesakās arī citas iestādes vai publisko tiesību subjekti.  MK noteikumu projektā noteikts, ka mantu, nodod bez atlīdzības šādā kārtībā:   * ja uz nevajadzīgo valsts kustamo mantu piesakās vismaz viena valsts iestāde (arī gadījumā, ja pirmā ir pieteikusies atvasināta publiska persona vai tās iestāde)– valsts iestādei, kura pirmā to ir pieprasījusi. Ja vairākas valsts iestādes mantu pieprasa vienlaikus (atzīme Sabiedrības mājas lapā izdarīta vienā datumā un laikā), to nodod tai iestādei, kurai tā nepieciešama tās tiešo funkciju nodrošināšanai. Ja mantu vienlaikus (vienā datumā) pieprasa vairākas valsts iestādes to tiešo funkciju nodrošināšanai, jautājumu par mantas nodošanu atrisina pēc izlozes principa; * ja uz nevajadzīgo valsts kustamo mantu nav pieteikusies neviena valsts iestāde – tai atvasinātai publiskai personai vai tās iestādei, kura pirmā to ir pieprasījusi. Ja mantu vienlaikus (atzīme Sabiedrības mājas lapā izdarīta vienā datumā un laikā) pieprasa vairākas atvasinātas publiskas personas vai to iestādes, jautājumu par mantas nodošanu atrisina pēc izlozes principa.   MK noteikumu projektā noteikts, ka atsevišķos gadījumos mantas piederība tiek noskaidrota *pēc izlozes principa (23.punkts)*. Saskaņā ar *Civillikuma* 2285.pantu *izloze ir tāds līgums, pēc kura lietas īpašnieks lietu izlozē pēc noteikta plāna, bet izlozes dalībnieki, par zināmu likmi vai arī bez maksas, iegūst cerību to vinnēt*. Savukārt saskaņā ar *Civillikuma* 2286.pantu *izlozi var sarīkot tikai pēc noteikumiem, kas atrodas likumā par izlozēm*. *Azartspēļu un izložu likuma* 2.panta pirmajā daļā noteikts, ka minētā likuma mērķis ir nodrošināt sabiedrības interešu un spēlētāju tiesību aizsardzību. Ievērojot to, ka MK noteikumu 23.punktā minētajos gadījumos, kad tiek rīkota izloze, tajā kā spēlētāji nepiedalās sabiedrības pārstāvji, bet *uz izlozes organizēšanu vērstās darbības tiek veiktas, lai noskaidrotu iestādi, kas iegūs kustamo mantu vienādu iespēju apstākļos*, uz tām neattiecas *Azartspēļu uz izložu likuma* normas, bet mantas ieguvējs tiek noskaidrots pēc izlozes principa, MK noteikumu projektā nav iespējams un nepieciešams detalizēti reglamentēt šo darbību veikšanas kārtību. Lai noskaidrotu kustamās mantas ieguvēju MK noteikumu projektā noteiktajos gadījumos pēc izlozes principa, mantas atsavinātāja iestāde pēc saviem ieskatiem nodrošina uz mantas ieguvēja noskaidrošanu vērsto darbību veikšanu, kas ļauj konstatēt, ka izšķiršanās par vienu no vienādas ieguves iespējas baudošiem pretendentiem notikusi pēc nejaušības un taisnīguma principiem.  Tāpat MK noteikumu projektā paredzēts, ka iestāžu vajadzību noskaidrot informāciju publicējot valsts akciju sabiedrības „Valsts nekustamie īpašumi” mājas lapā nav nepieciešams, ja Ministru kabinets saskaņā ar Publiskas personas mantas atsavināšanas likuma 43.1 panta pirmo daļu lemj par kustamās mantas nodošanu bez atlīdzības sabiedriskā labuma organizācijai īpašumā, kā arī ārvalstu valdību un starptautisko organizāciju īpašumā. Šādā gadījumu iestāžu vajadzības tiek noskaidrotas attiecīga Ministru kabineta rīkojuma projekta virzīšanas procesā.  MK noteikumu projektā noteikts, ka ja maiņas līguma paredzamā līgumcena ir 3000 latu vai lielāka, piedāvājumu publiskas personas mantas maiņai pret līdzvērtīgu citas personas kustamo mantu, tai skaitā pretendentus, izvēlas Publisko iepirkumu likumā paredzētajā kārtībā.  Publisko iepirkumu regulē *Publisko iepirkumu likums*, kura mērķis ir nodrošināt:  1) iepirkumu procedūras atklātumu;  2) piegādātāju brīvu konkurenci, kā arī vienlīdzīgu un taisnīgu attieksmi pret tiem;  3) valsts un pašvaldību līdzekļu efektīvu izmantošanu, maksimāli samazinot pasūtītāja risku.  Ņemot vērā analoģiju ar *Publiskas personas mantas atsavināšanas likuma* 38.panta ceturto daļu, kā arī maiņas tiesisko attiecību līdzību ar pirkuma tiesiskajām attiecībām, ir lietderīgi *Publisko iepirkumu likuma* noteikumus piemērot attiecībā uz kārtību, kādā iestāde izvēlas piedāvājumu valsts vai pašvaldības kustamās mantas maiņai pret līdzvērtīgu citas personas kustamo mantu.  Šādā gadījumā valsts un pašvaldību iestāžu pienākums būs ievērot *Publisko iepirkumu likumā* paredzēto kārtību, tostarp šajā likumā noteiktās iepirkumu procedūras.  Iestādes pienākums būs izvēlēties iepirkuma procedūru atkarībā no paredzamās līgumcenas. Savukārt maiņas gadījumā paredzamo līgumcenu veidos plānotās līdzvērtīgās citas personas kustamo mantas vērtība bez pievienotās vērtības nodokļa. Ja ir prognozējams, ka maināmām kustamām mantām radīsies nosacīto cenu starpība, tad arī šī vērtība iestādei būs jāņem vērā, nosakot paredzamo līgumcenu.  Ja publisku piegādes līgumu paredzamā līgumcena ir vienāda ar 3000 latu vai lielāka, bet mazāka par 20 000 latu, tad pasūtītāja pienākums ir vadīties pēc *Publisko iepirkumu likuma* 8.1 panta noteikumiem. Ņemot vērā to, ka *Publisko iepirkumu likums* neregulē iepirkumus ar paredzamo līgumcenu līdz 3000 latu, tad noteikumu projektā ir paredzēts, ka uz šo maiņu attieksies arī *Publisko iepirkumu likuma* 8.1 pantā paredzētā kārtība (izņemot šā panta ceturto, astoto, desmito, vienpadsmito un divpadsmito daļu). Lai nodrošinātu atklātuma principa ievērošanu, maiņas (ar paredzamo līgumcenu līdz 3000 latu) gadījumā:  1) jāpublicē paziņojums par plānoto līgumu savā mājaslapā internetā, nosakot piedāvājumu iesniegšanas termiņu, kas nav īsāks par septiņām dienām no dienas, kad šis paziņojums ievietots mājaslapā internetā;  2) ne vēlāk kā piecas dienas pēc tam, kad noslēgts maiņas līgums, jāpublicē informatīvais paziņojums par noslēgto maiņas līgumu savā mājaslapā internetā.  Iepirkuma veikšanai pasūtītājs izveido iepirkuma komisiju vismaz triju locekļu sastāvā, nodrošinot, ka šī komisija ir kompetenta tā iepirkuma jomā, par kuru slēdz līgumu.  Tāpat MK noteikumu projektā ir noteikts, ka Šo noteikumu izpratnē paredzamās līgumcenas vērtību veido līdzvērtīgas citas personas kustamās mantas (kas tiks saņemta pret publiskas personas kustamo mantu) vērtība bez pievienotās vērtības nodokļa. Nosakot paredzamo līgumcenu, ņem vērā arī maināmo kustamo mantu nosacīto cenu starpību. Publiska persona vai tās iestāde cenu starpību sedz naudā.  Saskaņā ar *Likuma par budžetu un finanšu vadību* 27.panta pirmo daļu Valsts budžeta iestādes asignējumu saņemšanai un izdevumu veikšanai no valsts budžeta līdzekļiem atver valsts pamatbudžeta un valsts speciālā budžeta līdzekļu kontus tikai Valsts kasē. Valsts budžeta līdzekļu saņemšanai un no tiem veicamo izdevumu izdarīšanai budžeta finansētas institūcijas, izņemot valsts budžeta iestādes un pašvaldības, atver norēķinu kontus tikai Valsts kasē. Valsts budžeta līdzekļu saņemšanai un no tiem finansēto investīciju projektu un vienreizējo pasākumu izdevumu veikšanai pašvaldības un to iestādes atver norēķinu kontus Valsts kasē. Budžeta nefinansētas iestādes atver norēķinu kontus tikai Valsts kasē.  Minētā panta ceturtajā daļā noteikts, ka Pašvaldības un no valsts budžeta daļēji finansētas atvasinātas publiskas personas, kā arī kapitālsabiedrības, kurās ieguldīta valsts vai pašvaldību kapitāla daļa, var atvērt kontus Valsts kasē.  Savukārt ar Ministru kabineta 2009.gada 22.decembra noteikumiem Nr.1637 „*Kontu lietošanas un maksājumu izpildes kārtība Valsts kasē*” noteikta kārtība, kādā budžeta finansētas institūcijas, pašvaldības, budžeta nefinansētas iestādes, kā arī kapitālsabiedrības, kurās ieguldīta valsts vai pašvaldību kapitāla daļa (turpmāk – klients), atver un lieto kontus Valsts kasē, kā arī iesniedz un Valsts kase izpilda maksājumus no klientu atvērtajiem kontiem.  Ņemot vērā minēto, kā arī balstoties uz pašreizējo praksi secināms, ka norēķini starp publiskām personām tiek veikti bezskaidras naudas norēķinu veidā.  Ministru kabineta noteikumu projektā noteikts, ka ja valsts nekustamais īpašums atsavināts līdz 2009.gada 21.augustam, Valsts kase pēc valsts nekustamā īpašuma atsavinātāja pamatota pieprasījuma pieņem atsevišķu lēmumu par kārtību, kādā attiecīgā valsts nekustamā īpašuma atsavināšanā iegūtie līdzekļi ieskaitāmi valsts budžetā. Starp valsts akciju sabiedrību „Valsts nekustamie īpašumi” un Valsts kasi ir noslēgta vienošanās par to, ka ja valsts nekustamais īpašums ir atsavināts līdz 2009.gada 21.augustam, Valsts kase pēc valsts nekustamā īpašuma atsavinātāja pamatota pieprasījuma pieņem atsevišķu lēmumu par kārtību, kādā attiecīgā valsts nekustamā īpašuma atsavināšanā iegūtie līdzekļi ieskaitāmi valsts budžetā. |
| 5. | Projekta izstrādē iesaistītās institūcijas | Ministru kabineta noteikumu projektu izstrādāja Finanšu ministrija sadarbībā ar valsts akciju sabiedrību „Valsts nekustamie īpašumi”. |
| 6. | Iemesli, kādēļ netika nodrošināta sabiedrības līdzdalība | Konsultācijas nav notikušas, jo noteikumu projekts nekādā veidā neierobežo un nesašaurina nevienas personu grupas vai indivīda tiesības. |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Ministru kabineta noteikumu projekts attiecas uz publiskām personām, to iestādēm, kā arī privātpersonām |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Nav attiecināms |
| 3. | Tiesiskā regulējuma finansiālā ietekme | Privātpersonām tiesību akta projekts tiešu finansiālu ietekmi nerada. |
| 4. | Tiesiskā regulējuma nefinansiālā ietekme | Noteikumu projekts atvieglos publiskas personas zemes, uz kuras ir divi vai vairāki patstāvīgi ēku īpašumi, kas pieder dažādiem īpašniekiem, atsavināšanas procesu. |
| 5. | Administratīvās procedūras raksturojums | Tiesību akta projekts nosaka, kādi dokumenti pievienojami atsavināšanas ierosinājumam, kā arī paredz atsavināšanas procedūras apturēšanu gadījumā, ja pēc atsavināšanas paziņojuma saņemšanas persona ar motivētu iesniegumu vērsusies atsavināšanu veicošajā institūcijā un biedrībā „Latvijas Īpašumu Vērtētāju Asociācijā” par vērtības precizēšanu līdz biedrības „Latvijas Īpašumu Vērtētāju Asociācija” atzinuma saņemšanai atsavināšanu veicošajā institūcijā.  Privātpersona, kura atsavināšanas ierosinājumu iesniegusi līdz 2006.gada 31.augustam, savas intereses var aizstāvēt administratīvā procesa kārtībā.  Privātpersona, kura atsavināšanas ierosinājumu iesniegusi pēc 2006.gada 31.augusta, savas intereses var aizstāvēt civilprocesuālā kārtībā.  Ministru kabineta noteikumu projekta 4.punktā noteikti dokumenti, kas privātpersonai jāpievieno atsavināšanas ierosinājumam. Lai gan Administratīvā procesa likuma 59. Pantā noteikts, ka ja iestādei nepieciešamā informācija ir nevis administratīvā procesa dalībnieku, bet gan citas institūcijas rīcībā, iestāde to iegūst pati, nevis pieprasa no administratīvā procesa dalībniekiem, Administratīvā procesa likuma 59.panta noteikumu piemērošana atsavināšanas procesā nav obligāta. Proti, Latvijas Republikas Augstākās tiesas Senāta Administratīvo lietu departaments vairāk kārt ir norādījis (*2008.gada 28.aprīļa lēmums lietā SKA-353/2008; 2008.gada 25.augusta lēmums lietā SKA-574/2008*), ka valsts nekustamā īpašuma atsavināšana tikai noteiktos apstākļos – ja zemesgrāmatā ierakstītas ēkas īpašnieks atsavināšanas ierosinājumu ir iesniedzis līdz 2006.gada 31.augustam - iekļaujas valsts ekonomiskajā reformā un ir publisko tiesību jautājums. Ja personas iesniegums par zemes gabala atsavināšanu, pamatojoties uz Valsts un pašvaldību mantas atsavināšanas likumu, iesniegts atsavināšanu veicošajai institūcijai *pēc 2006.gada 31.augusta*, tad mantas atsavināšanas process nav pakļauts administratīvo tiesu kontrolei, jo tas nenotiek publisko tiesību jomā. Šādā gadījumā atsavināšanas darījums starp valsti un privātpersonu ir atzīstams par civiltiesisku darījumu. |
| 6. | Administratīvo izmaksu monetārs novērtējums | Nav attiecināms |
| 7. | Cita informācija | Nav |

 Anotācijas III, IV, V un VI sadaļas nav attiecināmas.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Jaunas publisku personu institūcijas netiks radītas, kā arī netiks paplašinātas esošo institūciju funkcijas. |
| 2. | Projekta izpildes ietekme uz pārvaldes funkcijām | Nav attiecināms |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Jaunas institūcijas netiks veidotas |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Esošās institūcijas netiks likvidētas |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Esošās institūcijas netiks reorganizētas |
| 6. | Cita informācija | Nav |

Finanšu ministrs A.Vilks

31.01.2011. 15:24

2873

Kaspars Cirsis

67095457; Kaspars.Cirsis@fm.gov.lv